Na temelju članka 18. Zakona o hrvatskim državnim nagradama za znanost ("Narodne novine" br. 108/95), Odbor za podjelu državnih nagrada za znanost na prijedlog ministra znanosti i tehnologije i po pribavljenom mišljenju Odbora za ustav, poslovnik i politički sustav, na sjednici održanoj dana 9. prosinca 1996. godine donosi

**PRAVILNIK O POSTUPKU PODJELE DRŽAVNIH NAGRADA ZA ZNANOST**

(Urednički pročišćeni tekst, «Narodne novine», broj 38/97, 99/97, 41/05, 45/05 i 52/06)

I. OPĆE ODREDBE   
  
Članak 1.

Osim pravilnikom uređuje se način rada Odbora za podjelu državnih nagrada za znanost (u daljnjem tekstu: Odbor), i to: osnivanje i rad stručnih povjerenstava, način raspisivanja natječaja za podjelu nagrada, način predlaganja predloženika za podjelu nagrada, kriteriji i postupak za podjelu nagrada, visina novčanih iznosa nagrada, izgled i opis povelja i druga pitanja koja se odnose na rad Odbora.

Članak 2.

Državne nagrade za znanost (u daljnjem tekstu: nagrade) podjeljuje Hrvatski sabor na prijedlog Odbora, na temelju Zakona o hrvatskim državnim nagradama za znanost ("Narodne novine" br. 108/95., 104/97 i 142/98).

II. NAČIN RASPISIVANJA NATJEČAJA ZA PODJELU NAGRADA

Članak 3.

Postupak za podjelu nagrada pokreće svake godine Odbor, raspisivanjem javnog natječaja, koji se objavljuje do 1. listopada i traje 60 od dana objave.   
U natječaju se objavljuju: vrsta, namjena, broj nagrada i kriteriji za podjelu nagrada. Utvrđuje se također postupak predlaganja znanstvenika, istraživača, znanstvenih novaka ili skupine znanstvenika (u daljnjem tekstu: predloženici za nagradu) i rok za podnošenje poticaja za pokretanje postupka za podjelu nagrada (u daljnjem tekstu: poticaj).

Članak 4.

Poticaj mora sadržavati popunjeni obrazac u tri primjerka te priloge koji se podnose u dva primjerka i to:   
– životopis predloženika za nagradu s općim podacima o znanstvenom zvanju i statusu, ustanovi zaposlenja i sl.;   
– pismeno obrazloženje koje sadrži prosudbu o znanstvenoj djelatnosti predloženika za određenu vrstu i namjenu nagrade, prosudbu postignutih rezultata kao i znanstveno područje za koje se predlaže podjela nagrade. Obrazloženje mora sadržavati osnovne podatke osobe koja ga je sastavila i njezin potpis;   
– odluku tijela ustanove o pokretanju postupka za podjelu nagrade;   
– popis znanstvenih radova predloženika razvrstanih prema kategorijama i kriterijima iz obrasca poticaja koji sadrži upute o prilozima;   
– preslike samo onih radova iz opusa predloženika na kojima se poticaj temelji i koji su objavljeni u razdoblju za koje se nagrada predlaže.   
O nepravodobnim i nepotpunim poticajima neće se odlučivati.   
Pristigle poticaje Odbor upućuje stručnom povjerenstvu na daljnji postupak

Članak 5.

Odbor dodjeljuje nagrade uz mišljenje stručnih povjerenstava koje osniva za svako znanstveno područje i to: iz prirodnih znanosti, iz biomedicinskih znanosti, iz tehničkih znanosti, iz biotehničkih znanosti, iz društvenih znanosti i iz humanističkih znanosti.   
Svake godine može se podijeliti 1 nagrada za životno djelo za svako znanstveno područje.   
Svake godine mogu se podijeliti do 3 godišnje nagrade za znanost za svako znanstveno područje.   
Svake godine može se podijeliti jedna nagrada za popularizaciju i promidžbu znanosti za svako znanstveno područje.   
Svake godine može se podijeliti 1 nagrada znanstvenim novacima za svako znanstveno područje.

III. OSNIVANJE I RAD STRUČNIH POVJERENSTAVA

Članak 6.

Radi davanja mišljenja o predloženicima za nagradu, Odbor osniva stručna povjerenstva za sljedeća znanstvena područja:   
1. prirodnih znanosti   
2. biomedicinskih znanosti   
3. tehničkih znanosti   
4. biotehničkih znanosti   
5. društvenih znanosti   
6. humanističkih znanosti   
Stručna povjerenstva iz stavka 1. ovog članka imaju predsjednika, zamjenika predsjednika i devet članova.   
Predsjednik, zamjenik predsjednika i članovi stručnih povjerenstava imenuju se na vrijeme od četiri godine.

Članak 7.

Predsjednik, zamjenik predsjednika i članovi stručnog povjerenstva imenuju se iz redova istaknutih znanstvenih djelatnika s tim da je predsjednik stručnog povjerenstva ujedno i èlan Odbora.   
Ukoliko je poticaj za podjelu nagrade pokrenut za člana stručnog povjerenstva ili èlana Odbora, Odbor imenuje zamjenika članu na godinu dana, na način kojim se imenuju članovi stručnog povjerenstva, odnosno članovi Odbora.

Članak 8.

Na temelju objavljenog natječaja Odbor raspoređuje pravodobno pristigle i potpune poticaje stručnom povjerenstvu za nadležno znanstveno područje.

Članak 9.

Stručna povjerenstva rade i donose mišljenja na sjednici.   
O tijeku sjednice vodi se zapisnik.   
Mišljenje o predloženiku za podjelu nagrade valjano je, ako se o njemu tajnim glasovanjem izjasnila natpolovična većina imenovanih članova stručnog povjerenstva.   
Član stručnog povjerenstva koji se ne složi s mišljenjem većine članova može zahtijevati da se njegovo izdvojeno mišljenje s obrazloženjem unese u zapisnik o tijeku sjednice stručnog povjerenstva.

Članak 10.

Predsjednik stručnog povjerenstva imenuje po svakom poticaju tri recenzenta, dva za izradu recenzije a trećeg u pričuvi, iz skupine uglednih znanstvenika iz zemlje i inozemstva.   
Predsjednik stručnog povjerenstva određuje jednog èlana povjerenstva za izradu sažetog izvješća o pojedinom predloženiku za nagradu kojeg podnosi stručnom povjerenstvu.

Članak 11.

Recenzija mora imati obrazloženje iz kojeg treba biti vidljivo da recenzent predlaže ili ne predlaže da se o poticaju za pokretanje postupka za podjelu nagrada dalje raspravlja.   
Poticaj za koji su pristigle oprečne recenzije izostavit će se iz daljnjeg postupka.

Članak 12.

Rad predsjednika, zamjenika predsjednika i članova stručnog povjerenstva nagrađuje se prema posebnoj odluci Odbora, u okviru sredstava kojim raspolaže Odbor.

IV. RAD ODBORA, NAČIN PREDLAGANJA PREDLOŽENIKA ZA PODJELU NAGRADA

Članak 13.

Predsjednik stručnog povjerenstva dostavlja zapisnik o tijeku sjednice stručnog povjerenstva predsjedniku Odbora.   
Predsjednik stručnog povjerenstva obvezno je nazočan sjednici Odbora na kojoj se raspravlja o mišljenju stručnog povjerenstva.

Članak 14.

Sjednice Odbora saziva i priprema predsjednik Odbora.   
Poziv za sjednicu dostavlja se članovima Odbora u pravilu najmanje pet dana prije održavanja sjednice.   
Odbor vodi zapisnik o tijeku svake sjednice.   
Odbor donosi valjane zaključke odnosno prihvaća mišljenje stručnog povjerenstva natpolovičnom većinom imenovanih članova Odbora.

Članak 15.

Članovi Odbora odlučuju o prijedlogu za podjelu nagrada javnim ili tajnim glasovanjem.   
Rezultat glasovanja utvrđuje predsjednik Odbora ili njegov zamjenik.

V. VISINA NOVČANIH IZNOSA NAGRADA

Članak 16.

Odbor određuje visinu nagrade na temelju prijedloga ministra znanosti, obrazovanja i športa prema raspoloživim sredstvima odobrenim za tekuću godinu u Državnom proračunu Republike Hrvatske.

VI. IZGLED I OPIS POVELJE

Članak 17.

Povelja koja je sastavni dio nagrade ima dimenzije 30,00 cm x 42,00 cm, u 4 boje na 200 gr/m2 kartonu, s tekstom koji odgovara svakoj od vrsta nagrada.   
Sadržaj i oblik povelje utvrđuje Odbor prema vrsti nagrade.

VII. PRIJELAZNE I ZAVRŠNE ODREDBE

Članak 18.

Sva prava od značaja za rad Odbora koja nisu uređena ovim Pravilnikom, Odbor će urediti Poslovnikom o radu, u roku od 30 dana od imenovanja članova Odbora.

Članak 19.

Ovaj Pravilnik stupa na snagu danom objave u "Narodnim novinama".